Pressemeddelelse

Bliv førstehjælper og red liv

Dansk Folkehjælp er sammen med sin tyske søsterorganisation ASB Schleswig-Holstein gået sammen om projekt **SAVING LIFE**. Projektet vil motivere så mange borgere som muligt til at lære livreddende førstehjælp og træde til som frivillige førstehjælpere, når borgere i deres lokalsamfund rammes af hjertestop.

**Udfordring**Især i tyndt befolkede områder i både Tyskland og Danmark er problemet, at der ofte går for lang tid, før ambulance er på stedet – især når det gælder hjertestop, hvor det typisk handler om sekunder og minutter. Med det tysk-danske samarbejde om Interreg-projektet **SAVING LIFE** ønsker Dansk Folkehjælp at gøre sit for, at flere overlever et hjertestop ved gennem tilbud om gratis førstehjælpskurser at øge førstehjælpernes handlingsparathed

For at overleve et hjertestop er det afgørende, at der sættes ind med kvalificeret førstehjælp hurtigst muligt, idet chancen for overlevelse falder med 10% for hvert minut, der går. Hvis en person får hjertestop, og der ikke ydes livreddende førstehjælp, indtil ambulancen når frem, overlever kun én ud af 30.

Hvert et minut er derfor kostbart, når kollegaer og naboer rammes af hjertestop, så den livreddende førstehjælp er afgørende for chancen for at overleve et hjertestop.

**Bliv førstehjælper – deltag på et gratis førstehjælpskursus**Gennem gratis tilbud om førstehjælpsuddannelse ønsker Dansk Folkehjælp, at antallet af overlevende efter hjertestop i Region Syddanmark og Sjælland samt det nordlige Schleswig-Holstein i Tyskland øges markant. Projektet finansieres af midler fra Den Europæiske Fond for Regionaludvikling.

Netop nu udbyder Dansk Folkehjælp syv timers førstehjælpskurser i Region Syddanmark og Region Sjælland. Efter endt førstehjælpskursus vil deltagerne automatisk blive optaget som førstehjælpere i den respektive region. Du kan læse mere om projektet på [www.savinglife.dk](http://www.savinglife.dk), hvor du også kan tilmelde dig et førstehjælpskursus.

**Med venlig hilsen**Dansk Folkehjælp

**Kontakt**
Kristina Sindberg // pressekontakt // Have Kommunikation: kristina@have.dk // 2486 0184
Klaus Nørlem // Generalsekretær // Dansk Folkehjælp: 2033 0939